**Cafeaua cu vis și fum**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Privirea mea, pierdută prin aburi de cafea,

e tristă, abătută, și caută ceva

prin timpul interzis: întoacerea la vis,

la noaptea cea din urmă, în care ai venit

când umbrele își curmă conturul alungit

și se petrec, în taină, spre lumea de mister,

îmbrac-o nouă haină, un dar trimis din cer,

și-apar din nou, ca vis, și totul e permis.

Sunt, încă, într-o stare în care n-am habar

de-a fost, dintr-o uitare, să mi te-apropii, iar,

sau te-ai crezut, prin timp, în vechiul anotimp,

în care ritualul din nopțile târzii

era iraționalul atâtor nebunii

în care, cu plăcere, adânc ne-am cufundat,

iubire și tăcere, atât cât ni s-a dat,

și nu a fost un vis, iar noi ni l-am permis.

Privesc, tăcut, cafeaua ce, sigur, s-a răcit,

și fumul de țigară ce urcă ... rătăcit.